
บทคัดย่อ
ในปัจจุบันเครื่องสำรองไฟ (UPS) มีความสำคัญเป็นอย่างมากต่ออุปกรณ์อิเล็กทรอนิกส์ เช่น คอมพิวเตอร์ กล้องวงจรปิด เนื่องจาก UPS สามารถป้องกันอุปกรณ์อิเล็กทรอนิกส์จากเหตุการณ์ไฟฟ้าดับหรือไฟกระชากได้ เป็นการยืดอายุการใช้งานอุปกรณ์ที่มีราคาแพง อีกทั้งช่วยลดภาระค่าใช้จ่ายในส่วนของการซ่อมแซมอุปกรณ์หรือการซื้ออุปกรณ์ใหม่ โรงเรียนหรือองค์กรต่าง ๆ ก็ได้มีการติดตั้ง UPS ไว้กับอุปกรณ์อิเล็กทรอนิกส์ที่สำคัญเพื่อรองรับเหตุการณ์ไฟฟ้าดับหรือไฟกระชาก ดังนั้น UPS จึงเป็นสิ่งที่สำคัญ อย่างไรก็ตามการตรวจสอบสถานะแบตเตอรี่และการทำงานของ UPS แต่ละเครื่องยังต้องอาศัยการเดินตรวจด้วยตนเอง ซึ่งใช้เวลานานและอาจทำให้เกิดการละเลยเครื่องที่มีปัญหาได้           
	จากปัญหาดังกล่าว ผู้จัดทำจึงมีแนวคิดในการพัฒนาโครงงานระบบตรวจสอบสถานะ UPS ผ่านเครือข่าย Wi-Fi โดยเชื่อมต่ออุปกรณ์กับตัวเครื่อง UPS เพื่อส่งข้อมูลสถานะแบตเตอรี่และการทำงานไปยังแพลตฟอร์มที่สามารถดูผ่านอุปกรณ์อิเล็กทรอนิกส์ได้แบบเรียลไทม์ ซึ่งจะช่วยให้สามารถดูแลและจัดการเครื่อง UPS ที่กระจายตัวอยู่ในพื้นที่ต่าง ๆ ได้สะดวกยิ่งขึ้น ช่วยลดเวลาในการเดินตรวจสอบ ลดความเสี่ยงจากความขัดข้องของระบบไฟฟ้า เพิ่มประสิทธิภาพในการบำรุงรักษาและบริหารจัดการพลังงาน ทั้งยังลดการสูญเสียทรัพยากร และสนับสนุนการใช้เทคโนโลยีอย่างคุ้มค่าและยั่งยืน โครงงานนี้จึงมีความสำคัญต่อการพัฒนาระบบดูแลอุปกรณ์ไฟฟ้าในองค์กรขนาดใหญ่ โดยเป็นการนำเทคโนโลยี IoT มาประยุกต์ใช้ให้เกิดประโยชน์ในชีวิตจริง อีกทั้งยังสามารถต่อยอดไปใช้ในสถานศึกษาหรือหน่วยงานอื่น ๆ ที่มีการใช้งาน UPS อย่างแพร่หลายได้ในอนาคต
คำสำคัญ: เครื่องสำรองไฟ (UPS), เทคโนโลยี IoT, เครือข่าย Wi-Fi, การติดตามแบบเรียลไทม์, ระบบตรวจสอบสถานะแบตเตอรี่


1. บทนำ
ปัจจุบันไฟฟ้าเป็นทรัพยากรที่มีความสำคัญต่อการดำเนินงานของสถานศึกษา หน่วยงานราชการ และองค์กรต่าง ๆ เนื่องจากอุปกรณ์อิเล็กทรอนิกส์ เช่น คอมพิวเตอร์ เซิร์ฟเวอร์ อุปกรณ์เครือข่าย และระบบกล้องวงจรปิด จำเป็นต้องอาศัยแหล่งจ่ายพลังงานไฟฟ้าที่มีความต่อเนื่องและมีเสถียรภาพในการทำงาน หากเกิดเหตุการณ์ไฟฟ้าดับ ไฟตก หรือไฟกระชาก อาจส่งผลให้ข้อมูลที่กำลังประมวลผลสูญหาย ระบบสารสนเทศหยุดทำงาน และก่อให้เกิดความเสียหายต่ออุปกรณ์อิเล็กทรอนิกส์ที่มีมูลค่าสูง ซึ่งอาจส่งผลกระทบต่อการดำเนินงานขององค์กรทั้งในด้านประสิทธิภาพและค่าใช้จ่ายในการซ่อมบำรุง (Group, 2566)
เครื่องสำรองไฟ (Uninterruptible Power Supply : UPS) เป็นอุปกรณ์ที่ทำหน้าที่จ่ายพลังงานไฟฟ้าสำรองให้แก่อุปกรณ์ไฟฟ้าเมื่อเกิดเหตุการณ์ไฟฟ้าดับหรือแรงดันไฟฟ้าผิดปกติ พร้อมทั้งช่วยปรับแรงดันไฟฟ้าให้อยู่ในระดับที่เหมาะสมก่อนส่งต่อไปยังอุปกรณ์ที่เชื่อมต่ออยู่ ภายในเครื่องสำรองไฟประกอบด้วยแบตเตอรี่สำหรับกักเก็บพลังงาน ซึ่งจะทำหน้าที่จ่ายกระแสไฟฟ้าทันทีเมื่อแหล่งจ่ายไฟหลักขัดข้อง ทำให้อุปกรณ์สามารถทำงานต่อได้ในช่วงเวลาหนึ่ง ช่วยให้ผู้ใช้งานมีเวลาบันทึกข้อมูล ปิดระบบได้อย่างถูกต้อง และลดความเสียหายที่อาจเกิดขึ้นกับอุปกรณ์อิเล็กทรอนิกส์ (ธำรงธรรม, 2552)
เครื่องสำรองไฟมีบทบาทสำคัญในการป้องกันความเสียหายของระบบไฟฟ้า แต่การตรวจสอบสถานะการทำงานของ UPS ในหลายหน่วยงานยังคงอาศัยการตรวจ สอบด้วยตนเอง โดยผู้ดูแลระบบต้องเดินตรวจสอบแต่ละเครื่องเพื่อดูสถานะแบตเตอรี่หรือความพร้อมในการทำงาน วิธีการดังกล่าวใช้เวลาค่อนข้างมาก (ทัพวัตร และ โพธิ์กลิ่น, 2565) โดยเฉพาะในสถานที่ที่มีการติดตั้ง UPS จำนวนหลายเครื่องหรือกระจายอยู่หลายอาคาร นอกจากนี้ หากแบตเตอรี่เกิดการเสื่อม สภาพหรือเครื่องสำรองไฟเกิดความผิดปกติ ผู้ดูแลอาจไม่สามารถทราบได้ทันที ส่งผลให้เมื่อเกิดเหตุการณ์ไฟฟ้าดับ เครื่องสำรองไฟไม่สามารถจ่ายพลังงานสำรองได้ตามปกติ และอาจก่อให้เกิดความเสียหายต่ออุปกรณ์และข้อมูลสำคัญได้
ปัจจุบันเทคโนโลยีอินเทอร์เน็ตของสรรพสิ่ง (Internet of Things: IoT) ได้เข้ามามีบทบาทในการพัฒนาระบบตรวจติดตามอุปกรณ์ต่าง ๆ ผ่านเครือข่ายอินเทอร์เน็ต โดยสามารถรวบรวมข้อมูลจากเซนเซอร์ ส่งข้อมูลไปยังระบบประมวลผล และแสดงผลผ่านอุปกรณ์อิเล็กทรอนิกส์ได้แบบเรียลไทม์ ผู้ดูแลระบบจึงสามารถติดตามสถานะของอุปกรณ์จากระยะไกล ลดระยะเวลาในการตรวจสอบ เพิ่มประสิทธิภาพในการบริหารจัดการ และสามารถวางแผนการบำรุงรักษาได้อย่างเหมาะสม (Wiboonyasake, 2565)

2. วิธีดำเนินการ
2.1 ศึกษาปัญหาของเครื่องสำรองไฟ (UPS)
ผู้จัดทำได้ศึกษาปัญหาการตรวจสอบสถานะเครื่องสำรองไฟ (UPS) ภายในสถานศึกษาและหน่วยงานที่มีการติดตั้งเครื่องสำรองไฟหลายจุด พบว่าการตรวจสอบส่วนใหญ่ยังอาศัยการเดินตรวจสอบด้วยตนเอง ทำให้ใช้เวลาในการตรวจสอบแต่ละเครื่องค่อนข้างมาก อีกทั้งไม่สามารถติดตามสถานะการทำงานของ UPS ได้แบบเรียลไทม์ (Prasath et al., 2023) หากแบตเตอรี่เกิดความเสื่อมสภาพหรือเครื่องสำรองไฟเกิดความผิดปกติ ผู้ดูแลอาจไม่สามารถทราบข้อมูลได้ทันที ส่งผลให้เกิดความเสี่ยงต่อการเกิดความเสียหายต่ออุปกรณ์เมื่อเกิดเหตุการณ์ไฟฟ้าดับ
2.2 การวิเคราะห์และออกแบบระบบ
ผู้จัดทำได้ออกแบบระบบโดยแบ่งการทำงานออกเป็น 4 ส่วน ได้แก่ ส่วนตรวจวัดข้อมูล ส่วนประมวลผล ส่วนสื่อสารข้อมูล และส่วนแสดงผล
ส่วนตรวจวัดข้อมูลประกอบด้วยเซนเซอร์ INA219 สำหรับวัดแรงดันไฟฟ้าและกำลังไฟฟ้า เซนเซอร์ ACS758 สำหรับวัดกระแสไฟฟ้าของเครื่องสำรองไฟ และ LM2596 DC สำหรับแปลงแรงดันไฟฟ้าจาก 12 โวลต์ ให้เหลือ 3.3 โวลต์ เพื่อใช้เป็นแรงดันจ่ายให้กับบอร์ด ESP32-C3 เพื่อประมวลผล ก่อนส่งข้อมูลผ่านเครือข่าย Wi-Fi ไปยังแพลตฟอร์ม Home Assistant สำหรับแสดงผลบน Dashboard แบบเรียลไทม์ การออกแบบภาพรวมของระบบแสดงดัง รูปที่ 1
รูปที่ 1 แผนภาพการทำงานของระบบ

2.3 การพัฒนาระบบต้นแบบ
2.3.1 การออกแบบวงจรอิเล็กทรอนิกส์
ออกแบบวงจรตรวจวัดแรงดันไฟฟ้าและกระแสไฟ ฟ้าของเครื่องสำรองไฟ โดยใช้โปรแกรม Fritzing ออกแบบแผงวงจรอิเล็กทรอนิกส์ จากนั้นจัดวางตำแหน่งอุปกรณ์ให้เหมาะสมกับการติดตั้งภายในเครื่องสำรองไฟ ก่อนสร้างแผงวงจรต้นแบบ (PCB) และประกอบอุปกรณ์อิเล็กทรอนิกส์เข้ากับแผงวงจร

รูปที่ 2 ตัวอย่างการออกแบบแผงวงจรอิเล็กทรอนิกส์
2.3.2 การพัฒนาระบบควบคุม
พัฒนาแพลตฟอร์มสำหรับ ESP32-C3 ด้วย ESPHome เพื่ออ่านค่าจากเซนเซอร์ INA219 และ ACS758 จากนั้นประมวลผลข้อมูลแรงดันไฟฟ้า กระแสไฟฟ้า กำลังไฟฟ้า และคำนวณเปอร์เซ็นต์แบตเตอรี่ ก่อนส่งข้อมูลผ่านเครือข่าย Wi-Fi ไปยัง Home Assistant
2.3.3 การออกแบบหน้าจอแสดงผล
ออกแบบ Dashboard บนแพลตฟอร์ม Home Assistant สำหรับแสดงข้อมูลของเครื่องสำรองไฟประกอบ ด้วย ค่าแรงดันไฟฟ้า (Voltage), ค่ากระแสไฟฟ้า (Current), กำลังไฟฟ้า (Power) และเปอร์เซ็นต์แบตเตอรี่ (Battery Percentage) ข้อมูลทั้งหมดสามารถอัปเดตได้แบบเรียลไทม์ ทำให้ผู้ใช้งานสามารถตรวจสอบสถานะของเครื่องสำรองไฟผ่านคอมพิวเตอร์หรือสมาร์ตโฟนได้ 

รูปที่ 3 ตัวอย่างหน้าจอ Dashboard บน Home Assistant
2.4 การทดสอบระบบ
นำระบบไปติดตั้งร่วมกับเครื่องสำรองไฟ (UPS) ที่ใช้แบตเตอรี่ขนาด 12 โวลต์ เพื่อทดสอบการทำงานภายใต้สภาพการใช้งานจริง โดยการทดสอบดำเนินการเป็นระยะ เวลา 8 สัปดาห์ (2 เดือน) โดยทำการตรวจสอบข้อมูลสัปดาห์ละ 1 ครั้ง รวมทั้งสิ้น 8 ครั้ง ในแต่ละครั้ง ผู้จัดทำจะวัดค่าแรงดันไฟฟ้าของแบตเตอรี่ด้วยเครื่องมัลติมิเตอร์ดิจิทัล ซึ่งใช้เป็นค่าอ้างอิง (Reference Value) และเปรียบเทียบกับค่าแรงดันไฟฟ้าที่แสดงบนแพลตฟอร์ม Home Assistant จากนั้นนำข้อมูลที่ได้มาคำนวณหาเปอร์เซนต์ค่าความคลาดเคลื่อน (Percentage Error) เพื่อประเมินความถูกต้องของระบบต้นแบบ (Rathod et al., 2024)
2.5 การวิเคราะห์ข้อมูล
ข้อมูลที่ได้จากการทดลองนำมาวิเคราะห์ โดยเปรียบเทียบค่าแรงดันไฟฟ้าที่ตรวจวัดได้จากระบบต้นแบบกับค่าที่วัดได้จากเครื่องมัลติมิเตอร์ ซึ่งถือเป็นค่าอ้างอิงค่าความถูกต้องของระบบประเมินจากค่าความคลาดเคลื่อนร้อยละ (Percentage Error) โดยใช้สมการ
% Error = (|ค่าอ้างอิง - ค่าต้นแบบ| ÷ ค่าอ้างอิง) × 100
จากนั้นนำค่าความคลาดเคลื่อนของการตรวจวัดทั้ง 8 ครั้งมาคำนวณหาค่าเฉลี่ย เพื่อใช้ประเมินประสิทธิภาพและความน่าเชื่อถือของระบบต้นแบบในการตรวจสอบสถานะเครื่องสำรองไฟ

3. ผลและอภิปรายผล
	3.1 ผลการแสดงผลแบบเรียลไทม์
ระบบสามารถส่งข้อมูลจาก ESP32-C3 ไปยังแพลตฟอร์ม Home Assistant ผ่านเครือข่าย Wi-Fi ได้อย่างต่อเนื่อง โดยข้อมูลแรงดันไฟฟ้า กระแสไฟฟ้า กำลังไฟฟ้า และเปอร์เซ็นต์แบตเตอรี่จะแสดงผลบน Dashboard แบบเรียลไทม์ ทำให้ผู้ใช้งานสามารถติดตามสถานะของเครื่องสำรองไฟได้โดยไม่จำเป็นต้องเดินตรวจสอบที่ตัวเครื่อง นอกจากนี้ ระบบยังสามารถแสดงการเปลี่ยนแปลงของค่าต่าง ๆ ได้ทันทีเมื่อสถานะของเครื่องสำรองไฟเปลี่ยนแปลง เช่น เมื่อแบตเตอรี่มีระดับแรงดันลดลงหรือเมื่อเครื่องสำรองไฟเปลี่ยนโหมดการทำงาน
	3.2 ผลการทดสอบความถูกต้องของระบบ	
	ผู้จัดทำได้ทดสอบระบบต้นแบบเป็นระยะเวลา 8 สัปดาห์ โดยทำการตรวจสอบสัปดาห์ละ 1 ครั้ง เปรียบเทียบค่าแรงดันไฟฟ้าที่วัดได้จากระบบต้นแบบกับค่าที่วัดได้จากเครื่องมัลติมิเตอร์ ซึ่งใช้เป็นค่าอ้างอิง เพื่อนำมาคำนวณค่าความคลาดเคลื่อน (Percentage Error) 
ตารางที่ 1 ผลการเปรียบเทียบค่าแรงดันไฟฟ้าระหว่างระบบต้นแบบกับเครื่องมัลติมิเตอร์
	สัปดาห์
	มัลติมิเตอร์ (V)
	ระบบต้นแบบ (V)
	Error (%)

	1
	12.62
	12.59
	0.24

	2
	12.58
	12.52
	0.48

	3
	12.60
	12.56
	0.32

	4
	12.54
	12.49
	0.40

	5
	12.57
	12.54
	0.24

	6
	12.50
	12.44
	0.48

	7
	12.48
	12.41
	0.56

	8
	12.46
	12.42
	0.32

	ค่าเฉลี่ย
	0.38


จากตารางที่ 1 พบว่าค่าแรงดันไฟฟ้าที่ตรวจวัดได้จากระบบต้นแบบมีค่าใกล้เคียงกับค่าที่วัดได้จากเครื่องมัลติมิเตอร์ โดยมีค่าความคลาดเคลื่อนเฉลี่ยอยู่ที่ร้อยละ 0.38 ซึ่งมีความคลาดคลื่อนในระดับต่ำ
	
4. สรุปผล
	จากการพัฒนาระบบต้นแบบ IoT สำหรับการตรวจสอบสถานะเครื่องสำรองไฟ สามารถตรวจวัดและแสดงผลค่าแรงดันไฟฟ้า กระแสไฟฟ้า กำลังไฟฟ้า และสถานะแบตเตอรี่ผ่านแพลตฟอร์ม Home Assistant ได้แบบเรียลไทม์ ผลการทดสอบเป็นระยะเวลา 8 สัปดาห์ โดยเปรียบเทียบค่าแรงดันไฟฟ้าที่ตรวจวัดได้จากระบบต้นแบบกับค่าที่วัดได้จากเครื่องมัลติมิเตอร์ พบว่าระบบมีค่าความคลาดเคลื่อนเฉลี่ย 0.38% และมีค่าความถูกต้องเฉลี่ย 99.62% แสดงให้เห็นว่าระบบมีความแม่นยำเพียงพอสำหรับการนำไปใช้ตรวจสอบสถานะเครื่องสำรองไฟในการใช้งานจริง เพื่อช่วยลดระยะเวลาในการตรวจสอบและเพิ่มความสะดวกในการติดตามสถานะของเครื่องสำรองไฟจากระยะไกล

ข้อเสนอแนะ
	ควรเพิ่มความสามารถในการรองรับเครื่องสำรองไฟหลายรุ่น เพิ่มระบบแจ้งเตือนเมื่อเกิดความผิดปกติของแรงดันไฟฟ้าหรือแบตเตอรี่ และพัฒนาระบบให้สามารถจัดเก็บข้อมูลย้อนหลังและเชื่อมต่อผ่านระบบ Cloud เพื่อให้สามารถติดตามสถานะของเครื่องสำรองไฟได้จากทุกสถานที่อย่างมีประสิทธิภาพ

